บ้านปูไทยออยล์เพิ่มงบลงทุน
บ้านปูเพิ่มงบลงทุน 5 ปี อีก 1,000 ล้านเหรียญ เป็น 1,750 ล้านเหรียญ ตั้งเป้าปีนี้รายได้โต 15% ด้านไทยออยล์ชงบอร์ดเพิ่มงบลงทุนซื้อโรงกลั่น
25 ก.พ. 2555

บ้านปูเพิ่มงบลงทุน 5 ปี อีก 1,000 ล้านเหรียญ เป็น 1,750 ล้านเหรียญ ตั้งเป้าปีนี้รายได้โต 15% ด้านไทยออยล์ชงบอร์ดเพิ่มงบลงทุนซื้อโรงกลั่น 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า แผนลงทุนในช่วงปี 2554-2558 จะใช้เงินทั้งหมด 1,750 ล้านเหรียญสหรัฐ เพิ่มขึ้นประมาณ 1,000 ล้านเหรียญสหรัฐ เพื่อลงทุนในธุรกิจเหมืองถ่านหินให้มีกำลังการผลิตเพิ่มเป็น 60 ล้านตัน 
ในปี 2555 จะใช้เงินลงทุนประมาณ 600 ล้านเหรียญสหรัฐ สำหรับการพัฒนากำลังการผลิตและเพิ่มปริมาณสำรองถ่านหินจากปัจจุบันมีปริมาณสำรอง 695 ล้านตัน จาก 672 ล้านตัน ในปีก่อนหน้า 
ด้านผลการดำเนินงานในปี 2555 คาดว่า รายได้จากการขายรวมจะเติบโตประมาณ 15% หรือ 1.3 แสนล้านบาท จากปี 2554 ที่มีรายได้จากการขายรวมจำนวน 1.12 แสนล้านบาท 
รายได้เพิ่มขึ้นตามปริมาณการผลิตและจำหน่ายถ่านหินจากแหล่งผลิตที่อินโดนีเซียและออสเตรเลียเพิ่มขึ้น ขณะที่ราคาขายถ่านหินเฉลี่ยปี 2555 จะสูงขึ้นกว่าปี 2554 ซึ่งอยู่ที่ 97 เหรียญสหรัฐต่อตัน ตามตลาดโลก จากความต้องการใช้ถ่านหินในเอเชียที่ยังแข็งแกร่ง 
“ปีนี้บริษัทตั้งเป้าผลิตถ่านหินรวมที่ 47.7 ล้านตัน เพิ่มจากสิ้นปี ซึ่งอยู่ที่ 42 ล้านตัน โดยจะมาจากอินโดนีเซีย 27 ล้านตัน ออสเตรเลีย 16.7 ล้านตัน จีน 3 ล้านตัน และมองโกเลีย 1 ล้านตัน” นายชนินท์ กล่าว
ปัจจุบันบริษัทได้ทำสัญญาขายถ่านหินในอินโดนีเซียไปแล้ว 51% ของเป้าหมายการขายที่ 27 ล้านตัน หรือ 14 ล้านตัน ในระดับราคาที่ใกล้เคียงราคาตลาดที่ 100 เหรียญสหรัฐต่อตัน
น.ส.ภัทรลดา สง่าแสง ผู้จัดการฝ่ายกลยุทธ์องค์กร บริษัท ไทยออยล์ (TOP) กล่าวว่า จะเสนอคณะกรรมการ (บอร์ด) เพิ่มงบลงทุน 5 ปี จากเดิมที่ลงทุน 1,700 ล้านเหรียญสหรัฐ เพื่อหาซื้อกิจการในกลุ่มโรงกลั่นทั้งในและต่างประเทศ
ด้านผลงานปี 2555 บริษัทคาดว่าค่าการกลั่น (GRM) น่าจะใกล้เคียงกับปี 2554 ซึ่งอยู่ที่ 4.4 เหรียญสหรัฐต่อบาร์เรล ซึ่งจะส่งผลดีต่อผลประกอบการ และคาดว่าจะมีกำไรจากน้ำมันคงคลัง (สต๊อก) เหมือนปี 2554 ที่มีกำไรสต๊อก 3,500 ล้านบาท เพราะราคาน้ำมันเพิ่มขึ้น คาดเฉลี่ยปีนี้น่าจะอยู่ที่ 108-110 เหรียญสหรัฐต่อบาร์เรล